Senterledelsen i 2018, med plaketten som viser at senteret har fått status som SFF (Senter for fremragende forskning). Fra venstre: Linder; Brataas; Sudbø og Wells Foto: Thor Nielsen/NTNU **QuSpin – Center for Low Dissipation Quantum Spintronics** er et forskningssenter innenfor fagområdet spinntronikk, ved Institutt for fysikk, Norges teknisk-naturvitenskapelige universitet (NTNU).

QuSpin arbeider med å beskrive og utvikle nye måter å kontrollere elektriske signaler på. Dette kan bidra til en «revolusjon» innenfor energieffektiv informasjons- og kommunikasjonsteknologi. Resultatene av forskningen har vakt interesse også internasjonalt, og er omtalt og publisert i flere tidsskrifter.

I 2017 utpekte Norges forskningsråd QuSpin til et senter for fremragende forskning (SFF) for perioden 2017–2027. «Sentrene for fremragende forskning (SFF) arbeider med ambisiøse ideer og komplekse problemstillinger. Målet er konsentrert, fokusert og langsiktig forskningsinnsats på høyt internasjonalt nivå, med forskerutdanning og internasjonalt samarbeid som viktige delmål».

Senteret har stor forskningsaktivitet innen både teoretisk og eksperimentell fysikk.

I dagens elektronikk (per 2020) er det den elektriske ladningen til elektroner som brukes til å lagre og prosessere informasjon. Elektriske strømmer skaper mye varme som avgis til omgivelsene. Dette er en økende utfordring, og begrenser hvor små og effektive elektroniske enheter man kan skape. Elektronene har ikke bare ladning. De har også et spinn, en tilsynelatende indre rotasjon, som om elektronene spinner rundt sin egen akse. QuSpin vil kontrollere og utnytte denne kvantemekaniske egenskapen på nye måter. Spinntronikk har allerede bidratt til en revolusjon innen datalagring, og var blant annet basis for Apples musikkspiller iPod. Målet er å kontrollere elektroners spinn og andre kvantemekaniske variabler ved hjelp av nye kombinasjoner av materialer i nanoskala. Forskningen omfatter studier av kvantemekaniske transportegenskaper til superledende, magnetiske og topologiske materialer.

Senterledelsen består (per 2020) av fire «primary investigators»: Professor Arne Brataas (QuSpins direktør); professor Jacob Linder; professor Asle Sudbø og professor Justin Wells.

Referanser
----------

1. 1 2  Oksholen, Tore (15. mars 2017). «To nye SFF ved NTNU». *universitetsavisa.no*. Arkivert fra originalen 10. juni 2020. Besøkt 19. november 2019.
2. 1 2  Brandslet, Steinar (12. september 2018). «Av og til er 80 mikrometer nok». *Gemini.no*. Besøkt 19. november 2019.
3. ↑  «SFF – Sentre for fremragende forskning». *www.forskningsradet.no* **(norsk)**. Besøkt 14. november 2019.
4. ↑  «Laboratories - Center for Quantum Spintronics (QuSpin) - NTNU». *www.ntnu.edu*. Arkivert fra originalen 10. juni 2020. Besøkt 20. mai 2020.
5. ↑  McCray, W. Patrick (januar 2009). «How spintronics went from the lab to the iPod». *Nature Nanotechnology*. 1 **(engelsk)**. 4: 2–4. ISSN 1748-3395. doi:10.1038/nnano.2008.380. Besøkt 8. januar 2020.
6. ↑  «About QuSpin - Center for Quantum Spintronics (QuSpin) - NTNU». *www.ntnu.edu*. Besøkt 20. mai 2020.

Eksterne lenker
---------------

* «Center for Quantum Spintronics (QuSpin) - Department of Physics - Department of Physics - NTNU». *www.ntnu.edu*. Besøkt 14. november 2019.